ANAN กำไรปี 59 สุดแกร่ง-ปีนี้โตต่อเนื่อง ชู P/E ต่ำกลุ่ม พ่วงอัพไซด์เพียบ!
ANAN กำไรปี 59 โตแกร่ง! ลุ้นปี 60 โตต่อเนื่อง เริ่มรับรู้รายได้งานใหม่เพียบ พร้อมผุด 17 โครงการใหม่ มูลค่า 4.18 หมื่นลบ. ฟากโบรกฯ ประสานเสียงเชียร์ “ซื้อ” ชู พี/อี ต่ำกลุ่ม อัพไซด์สูงปรี๊ด
22 ก.พ. 2560

ANAN กำไรปี 59 โตแกร่ง! ลุ้นปี 60 โตต่อเนื่อง เริ่มรับรู้รายได้งานใหม่เพียบ พร้อมผุด 17 โครงการใหม่ มูลค่า 4.18 หมื่นลบ. ฟากโบรกฯ ประสานเสียงเชียร์ “ซื้อ” ชู พี/อี ต่ำกลุ่ม อัพไซด์สูงปรี๊ด
“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท อนันดา ดีเวลลอปเม้นท์ จำกัด (มหาชน) หรือ ANAN หลังประกาศผลการดำเนินงานปี 59 ออกมาอย่างสดใสมีกำไรสุทธิ 1.50 พันลบ. จากปีก่อนมีกำไรสุทธิ 1.21 พันลบ. ขณะที่นักวิเคราะห์มองว่าในปี 60 จะเป็นอีก 1 ปีที่ ANAN จะเติบโตอย่างโดดเด่น โดยมีแนวโน้มอัตราการเติบโตของรายได้และกำไรต่อเนื่องจากปี 59 เนื่องจากบริษัทจะเริ่มรับรู้รายได้จากโครงการหลายแห่งด้วยกัน นอกจากนี้บริษัทยังเตรียมผุดโครงการใหม่อีก 17 โครงการ มูลค่ากว่า 4.18 หมื่นล้านบาท
ขณะที่ P/E ยังต่ำกว่ากลุ่มและต่ำกว่าตลาด โดยล่าสุด ณ วันที่ 20 ก.พ.60 P/E อยู่ที่ 11.38 เท่า ขณะที่ P/E กลุ่มพัฒนาอสังหาริมทรัพย์ อยู่ที่ 16.79 เท่า ส่วน P/E ตลาด (SET) อยู่ที่ 18.43 เท่า นอกจากนี้ราคาหุ้นยังมีอัพไซด์จากราคาเป้าหมายสูงสุดที่นักวิเคราะห์ให้ที่ 7.50 บาท อยู่ 48.51% ด้านราคาหุ้น ANAN ล่าสุดปิดตลาดวานนี้ (21 ก.พ.) อยู่ที่ 5.05 บาท ปรับตัวลง 0.10 บาท หรือ 1.94% ด้านมูลค่าซื้อขาย 66.44 ล้านบาท
 
โดย ANAN เปิดเผยว่า ในปี 60 บริษัทมีแผนเปิดตัวโครงการใหม่มูลค่า 4.18 หมื่นล้านบาท เติบโตสองเท่าจากปีก่อน ซึ่งประกอบด้วย คอนโดมิเนียม 12 โครงการ มูลค่า 3.64 หมื่นล้านบาท และโครงการแนบราบ 5 โครงการ มูลค่า 5.40 พันล้านบาท ขณะที่วางเป้ายอดขายทั้งปี 3.04 หมื่นล้านบาท เพิ่มขึ้น 21% สอดคล้องกับโครงการใหม่
ส่วนการโอนปีนี้ตั้งเป้ายอดรวมไว้ที่ 2.50 หมื่นล้านบาท ซึ่งมียอดขายรอรับรู้รายได้ (backlog) ที่จะโอนในปีนี้มูลค่า 1.65 หมื่นล้านบาท คิดเป็น 66% ของเป้าหมายยอดโอน ซึ่งรวมส่วนแบ่งยอดโอนของอนันดาและมิตซุย ฟูโดซัง โดยมาจากคอนโดมิเนียม 10 โครงการที่เริ่มก่อสร้างแล้วเสร็จและเริ่มโอนในปี 60 พร้อมกันนั้น บริษัทยังเพิ่มงบประมาณการจัดซื้อที่ดินเป็นเงิน 1.35 หมื่นล้านบาท จากเดิมที่ปี 59 เป็นเงิน 7.25 พันล้านบาท หรือเพิ่มขึ้นเกือบสองเท่าเพื่อรองรับการเติบโตในอนาคต

 
ด้านนักวิเคราะห์ บล.เอเชีย เวลท์ แนะนำ “ซื้อ” ANAN ราคาเป้าหมาย 7.50 บาท/หุ้น โดยคาดว่า ANAN จะมียอดโอนที่ 1.51 หมื่นล้านบาทในปี 2559 โดยที่ 68% มาจากโครงการของบริษัทเอง ส่วนที่เหลือมาจากโครงการร่วมทุน ในปี 60 ยอดโอนคาดว่าจะถึงระดับ 2.5 หมื่นล้านบาท เพิ่มขึ้น 66% จากปีก่อน โดยที่ 46% เป็นโครงการของ ANAN และที่เหลือเป็นโครงการร่วมทุน ทั้งนี้บริษัทตั้งเป้ายอดโอนเพิ่มขึ้นเป็น 3 เท่าในอีก 3 ปีข้างหน้าโดยมีอัตราการเติบโตเฉลี่ย 45% ในระหว่างปี 60-63 ถึงแม้ว่าเป้าดังกล่าวจะเป็นเชิงรุก แต่เชื่อว่าบริษัทจะสามารถบรรลุเป้าได้เนื่องจากบริษัทมี backlog ซึ่งมีมูลค่าสูงถึง 4.13 หมื่นล้านบาท ณ สิ้นไตรมาส 3/59 โดยที่ 71% ของ backlog เป็นตัวสร้างรายได้ให้แก่บริษัทในปีนี้
ขณะเดียวกัน ANAN ตั้งเป้าออกโครงการใหม่จำนวน 17 โครงการ ซึ่งเป็นโครงการคอนโดมิเนียม 10 โครงการและโครงการบ้านเดี่ยว 7 โครงการมูลค่ารวม 3.6 หมื่นล้านบาทในปี 60 เพิ่มขึ้น 74% จากปีก่อน ขณะที่บริษัทยังได้ตั้งเป้ายอด presales ที่ 2.98 หมื่นล้านบาท เพิ่มขึ้น 35% จากปีก่อน ในปี 60 โดยที่ 91% เป็นยอด presales คอนโดมิเนียม คาดว่า ANAN จะมีการเติบโตของกำไรแข็งแกร่งที่สุดในบรรดาคู่แข่ง ที่ 65% จากปีก่อนในปี 60 และ 30% จากปีก่อนในปี 2561 โดยยังคงมองบวกต่ออนาคตของบริษัทเนื่องจากโครงการของบริษัทตั้งอยู่ในทำเลดี ใกล้กับบริเวณที่มีการขยายตัวของโครงสร้างพื้นฐานของประเทศ
 
ขณะเดียวกันนักวิเคราะห์ บล.เคทีบี (ประเทศไทย) แนะนำ “ซื้อ” ANAN ราคาเป้าหมาย 6.30 บาท/หุ้น โดยประเมินว่าจะมีกำไรสุทธิปี 60 ที่ 1.90 พันล้านบาท เพิ่มขึ้น 27% จากปีก่อน โดยในปี 60 คาดว่าจะมีโครงการคอนโดมิเนียมที่ก่อสร้างแล้วเสร็จพร้อมโอนเพิ่มขึ้นมากเป็น 10 โครงการ ซึ่งในจำนวนนี้มีจำนวน 5 โครงการ เป็นโครงการ JV ที่ร่วมทุนกับ มิตซุย ฟูโดกัง ส่งผลให้คาดว่าจะทำให้ส่วนแบ่ง (กำไร/ขาดทุน) จากเงินลงทุนจากกิจการร่วมค้าในปี 60 เพิ่มขึ้นเป็น 522 ล้านบาท
สำหรับแผนการรับรู้รายได้จากโครงการคอนโดมิเนียมในงวดปี 60 ส่วนใหญ่จะอยู่ในช่วงไตรมาส 4 เช่นเดียวกันปีที่ผ่านมา นอกจากนั้น ยังคาดว่ากำไรสุทธิจะยังมีโอกาสเติบโตในระดับสูงได้ต่อเนื่องในปี 61 จากการเริ่มรับรู้รายได้จากโครงการคอนโดมิเนียมใหม่ที่เปิดขายเพิ่มขึ้นต่อเนื่องในช่วง 2 ปีที่ผ่านมา รวมถึงโครงการใหม่บางโครงการที่จะเปิดขายในปีนี้ด้วย สำหรับแผนเปิดตัวโครงการใหม่ปี 60 จะอยู่ที่ 17 โครงการ มูลค่ารวมประมาณ 3.6 หมื่นล้านบาท โดยในปี 60 จะมีสัดส่วนโครงการใหม่ที่เป็นโครงการแนวราบเพิ่มมากขึ้น
 
อีกทั้งนักวิเคราะห์ บล.ทรีนีตี้ แนะนำ “ซื้อ” ANAN ราคาเป้าหมาย 5.98 บาท/หุ้น โดยรายงายผลการดำเนินงานไตรมาส 4/59 ปรับตัวสูงขึ้น 24.6% จากไตรมาสก่อนแต่ลดลง 33.9% จากปีก่อนและกำไรสุทธิที่ 893 ล้านบาท ปรับตัวสูงขึ้น 258% จากไตรมาสก่อนและใกล้เคียงกับไตรมาส 4/59 โดยปัจจัยหลักได้มีการรับรู้กำไรจากโครงการร่วมทุนเป็นครั้งแรกที่ 420 ล้านบาท และ ANAN มีอัตราการเติบโตของทั้งรายได้และกำไรอย่างแข็งแกร่ง ยอด Presales ปี 59 ทะลุเป้า โครงการใหม่ปี 60 จ่อคิวเปิดตัว 17 โครงการ และรอโอนใหม่อีก 10 โครงการ จึงเชื่อว่าปี 60 จะเป็นปีที่ ANAN จะมีการเติบโตโดดเด่นในกลุ่ม
ขณะที่ปี 60 ทาง ANAN ได้วางแผนเปิดโครงการใหม่ 17 โครงการ เติบโตจากปี 59 ถึง 74% จากปีก่อนโดยที่เป็นโครงการคอนโด 10 โครงการ (7 โครงการเป็นส่วนของ JV) มูลค่ารวม 2.88 หมื่นล้านบาท และโครงการบ้านเดี่ยว 7 โครงการ มูลค่า 7.1 พันล้านบาท จากที่ไม่มีโครงการบ้านเดี่ยวเปิดตัวในช่วงปี 59 และทาง ANAN ได้ตั้งเป้าการโอนในปีนี้ที่ 2.5 หมื่นล้านบาท ซึ่งเป็นยอดที่นับรวมโครงการร่วมทุนอยู่ด้วย และคาดว่าไตรมาส 4/60 จะเป็นไตรมาสที่โดดเด่นที่สุดของปีเช่นเคย
ขณะที่ยังคงประมาณการปี 60 ที่ระดับเดิม โดยที่มีรายได้รวมอยู่ที่ 1.22 หมื่นล้านบาท (เพิ่มขึ้น 4.4% จากปีก่อน) และกำไรสุทธิที่ 2.1 พันล้านบาท (เพิ่มขึ้น 42.7% จากปีก่อน) โดยได้แรงสนับสนุนจากกำไรส่วนแบ่งการร่วมทุนเป็นหลักที่ราว 405 ล้านบาท โดยที่ในปี 2560 ซึ่งจะมีโครงการคอนโดใหม่พร้อมโอน 10 โครงการ มูลค่ารวม 2.65 หมื่นล้านบาท ซึ่งจะเป็นส่วนของโครงการ JV อยู่ 5 โครงการ มูลค่ารวมอยุ่ที่ 1.75 หมื่นล้านบาท  
 
นอกจากนี้นักวิเคราะห์ บล.ไอร่า แนะนำ “ซื้อ” ANAN ราคาเป้าหมาย 5.70 บาท/หุ้น โดย ANAN มีผลกำไรสุทธิในไตรมาส 4/59 เติบโตสูงสุดในรอบปี และสูงกว่าประมาณการราว 8% หรือที่ 893 ล้านบาท ทรงตัวจากฐานที่สูงในปี 58 แต่เพิ่มขึ้น 25%จากไตรมาสก่อน จากการโอนโครงการร่วมทุน Ideo Q จุฬา-สามย่าน ที่ดีกว่าคาดทำให้ส่วนแบ่งร่วมทุนพลิกกลับมาเป็นกำไรไตรมาสแรกสูงถึง 420 ล้านบาท ขณะที่มองผลประกอบการปี 60 จะเติบโต 16% จากการรับรู้รายได้ของโครงการของ ANAN เอง และโครงการร่วมทุนที่เริ่มเก็บเกี่ยวได้ตั้งแต่ในช่วงปลายครึ่งหลังปี 60 จำนวนกว่า 10 โครงการ
ขณะที่ในปี 60 ANAN มีแผนเปิดตัวโครงการใหม่อย่างก้าวกระโดดถึง 17 โครงการ มูลค่า 35,936 ล้านบาท เพิ่มขึ้นสูง 74% โดยยังคงเน้นเปิดตัวโครงการในทำเลตามแนวรถไฟฟ้า ซึ่งเป็นโครงการแนวสูงร่วมทุนเป็นหลัก จำนวน 7 โครงการ มูลค่า 25,500 ล้านบาท เพื่อต่อยอดโครงการร่วมทุนที่เริ่มรับรู้มากในช่วงปี60 ขณะที่แผนการเปิดตัวโครงการของ ANAN เองในปีนี้มีจำนวน 10 โครงการ มูลค่า 10,400 ล้านบาท โดยเน้นเปิดโครงการแนวราบ 7 แห่ง มูลค่า 7,100 ล้านบาท เพื่อลดความเสี่ยงด้าน Oversupply ของโครงการแนวสูง
อย่างไรก็ตามมองปี 60 จะเป็นปีที่ดีที่สุดของ ANAN มีผลประกอบการเติบโตต่อเนื่องจากช่วงไตรมาส 4/59 หลังบริษัทเริ่มรับรู้รายได้จากโครงการร่วมทุนที่เริ่มเก็บเกี่ยวได้ตั้งแต่ในช่วงปลายไตรมาส 3/59 และคาดจะมากขึ้นในครึ่งหลังปี 60 ทำให้คาดปี 60 ANAN จะรับรู้ส่วนแบ่งกำไรจาก JV ที่สูงถึง 410 ล้านบาท ซึ่งเมื่อรวมกับรายได้จากโครงการของ ANAN เองที่จะเริ่มโอนมากในครึ่งหลังปี 59 จำนวน 5 โครงการ มูลค่า 7.94 พันล้านบาท มียอดขายเฉลี่ยแล้วราว 55% คาดจะเข้ามาหนุนกำไรสุทธิของบริษัทในปี60 ให้ เติบโตสูง 16% หรือที่ 1.75 พันล้านบาท
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน